Rødt lys for Røkkes boligdrøm
ARTIKKELEN ER OVER 14 ÅR GAMMEL - Senterpartiet og Arbeiderpartiet undergraver det det lokale selvstyret ved å legge seg opp i rene kommunale spørsmål, endog saker som hører hjemme i et kommunalt bygningsråd, sa Hans Frode Asmyhr (Frp) etter at saken var avgjort i ettermiddag. Han mente saken aldri ville havnet i fylkestinget hvis ikke det hadde vært Kjell Inge Røkke som skulle bygge. Representantene for de andre partiene mente at Røkkes byggeplaner burde behandles skikkelig og ikke gjennomføres ved hjelp av en dispensasjon. Ja og nei Kjell Inge Røkke har fra før fått tillatelse av bygningsrådet i Asker kommune til å bygge nesten som han vil på verneverdige Konglungen i Asker. Men så bestemte fylkesutvalget i Akershus, med syv mot seks stemmer, å si nei til Røkkes byggeplaner. Røkke reagerte den gang med forundring over at fylket ikke vektla kommunens innstilling. - Jeg registrerer med forundring at fylkesordfører Hildur Horm Øien velger å se helt bort den vedtatt reguleringsplanen for kommunen. Dette begrunner hun med at det foreligger et forslag til en plan for Oslofjorden som skal vedtas en gang i framtida, sa en oppgitt Kjell Inge Røkke via sin pressetalsmann Rolf Nereng til VG etter fylkesutvalgets nei. Han reagerte da på at fylkesutvalget ignorerte det han mente er et grundig arbeid i samarbeid mellom han og Asker Kommune i ett år. - De innsigelser som kom, også fra fylket, ble i all hovedsak tatt hensyn til før politikerne i bygningsrådet fattet sitt vedtak etter en positiv innstilling fra fagfolkene i administrasjonen. Dermed måtte han anke saken inn for fylkestinget, som nå altså har sendt saken tilbake til kommunen. 32 rom og 3 brygger Det omstridte giganthuset vil være på 750 kvadratmeter i glass og tre, beliggende i sjøkanten på Konglungen. Det skal inneholde 32 rom, tennisbane, svømmebasseng og parkeringsanlegg for 14 biler. I sjøkanten er det tegnet inn tre brygger. Det er de store inngrepene i strandsonen som blant andre Fylkesmannen i Oslo og Akershus har advart mot. Han ønsket en helhetlig reguleringsplan for hele området før byggetillatelse ble gitt.
Fylkesutvalget i Akershus gir rødt lys for Kjell Inge Røkkes byggeplaner på Konglungen i Asker.